google/wiki40b huggingface dataset:
פולן דבורים

אבקת דבורים או פולן היא תוסף תזונה המכיל אבקת פרחים שנאספה לצמידות על ידי פועלות של דבורת הדבש, בתוספת דבש או צוף. הפולן נאסף בכוורת אל תוך כלי המונח מתחת לחריץ כניסה מיוחד הגורם לפולן להשתחרר מרגלי הפועלות וליפול.
בדומה לדבש ופרופוליס - מוצרים ידועים נוספים המופקים מדבורת הדבש - גם ההרכב הכימי המדויק של האבקה תלוי בצמחים מהם אספו אותה הפועלות, ויכול להיות שונה בזמנים שונים ובמושבות שונות - אף באותה כוורת. מסיבה זו, קשה לערוך ניתוח כימי ותזונתי כללי של אבקת דבורים, אלא רק של דגימות מסוימות. מחקר שנערך ב-2004 הראה כי אבקת דבורים עשויה להכיל עד 188 סוגי פטריות ו-29 סוגי חיידקים.
אבקת הדבורים משמשת כתוסף תזונה בנטורופתיה ובתחומים אחרים של רפואה אלטרנטיבית, כגון רפואה סינית. עם זאת, לא קיימת שום הוכחה מדעית שהאבקה אכן מועילה לבריאות. כמו כן, יש להיזהר בעת השימוש בה משום שהיא עלולה לגרום לאלרגיה ואנפילקסיס.

ערכו התזונתי

הפולן נאסף מפרחים רבים ושונים באזורים מגוונים, לפיכך הרכבו הכימי ממוצע של סוגי אבקנים רבים. חשוב לציין כי טרם נמצאה הוכחה לתכונות מרפא שיש בו, וה-FDA האמריקאי אוסר על משווקים לטעון לתכונות כאלו בפולן. יחד עם זאת ה-FDA לא מצא השפעה שלילית של פולן להוציא אלרגיות רגילות שהוא עלול לגרום למי שרגיש לתוצרי דבורים.
איכותו של הפולן נובעת, בין היתר, מכך שהוא מכיל את כל 22 חומצות האמינו כולל 8 החומצות החיוניות לגוף, שאותן הוא אינו יכול לייצר בעצמו.] הכמויות של 8 החומצות הללו ב-100 גרם פולן גבוהות משמעותית מאלו שבבשר, גבינה, וביצים.] כמו כן הוא מכיל פחמימות, שומן, מינרלים, ויטמינים ואנזימים. אך, עם זאת, יש הסוברים שבצורתו הטבעית זמינותם לגוף אינה מלאה.
פאוור ריינג'רס מבצע הילוך על

העלילה

חמשה בני נוער נבחרים לחפש מספר תכשיטים קסומים אבודים, כדי למנוע מהם שיפלו לידיים הלא נכונות - האחים מולטור ופלוריוס, שני יצורים קרי-לב אשר מנסים להשתלט על כדור הארץ בעזרת כתר רב עוצמה בשם "קורונה אורונה" אשר עובד בעזרת התכשיטים הקסומים. הביליונר אנדרו הארטפורד הוא זה שבחר בנערים ומשנה את הרכב ה-DNA שלהם כדי שיהיו להם כוחות פיזיים על-אנושיים כדי שיוכלו להילחם בכוחות הרשע. אף על פי שמולטור ופלוריוס בתחילה עובדים זה לצד זה, בהמשך הם הופכים ליריבים. המכשיר רב העוצמה נופל בהמשך לידיו של מולטור, וזה מנסה להשיג את התכשיטים הקסומים כדי להפעיל את המכשיר. צוות הריינג'רים (אליהם מצטרף בהמשך גם הריינג'ר הכסוף) חייבים להילחם במספר רב של נבלים ברחבי העולם ולסייר ברחבי העולם במאמץ לשים ידם על התכשיטים לפני שהאויבים שלהם יספיקו להשיגם לפניהם.  כדי להשלים את מטרה זו, צוות "הילוך על" משתמשים ביכולות הנהיגה שלהם כדי לנצח אותם - טכנולוגיה עתידנית אשר דומה מאוד לזו אשר הוצגה בעונות הקודמות של "הפאוור ריינג'רס", אך יחד עם זאת הפכה מתוחכמת יותר ובעל יכולות משופרות בהרבה. הם נלחמים בעזרת הטפרים הגלאי הקורנוס ועוד.

פעם ריינג'ר, תמיד ריינג'ר

באחד הפרקים בעונה זו, ת'ראקס, בנם של ריטה ריפולסה ולורד זד מ-"מייטי מורפין פאוור ריינג'רס", חוזר לכדור הארץ אחרי שנכלא מספר שנים ומאחד את כל הרעים בעונה זו נגד הפאוור ריינג'רס. הרעים מצליחים לנטרל לריינג'רס את הכוחות והם כבר לא יכולים להישתנות לפאוור ריינג'רס. אביר המשמר (שבעבר כלא את ת'ראקס) לוקח 5 ריינג'רים משנים קודמות, אדם (מייטי מורפין פאוור ריינג'רס), טורי (פאוור ריינג'רס סופת הנינג'ה), קירה (פאוור ריינג'רס עוצמת הדינוזאור), ברידג' (פאוור ריינג'רס כוח דלתא בחלל) וזנדר (פאוור ריינג'רס כוח מיסטי) והם הופכים להיות הריינג'רים החדשים עד שהריינג'רים שאיבדו את הכוחות יכולו לחזור ולהפוך לריינג'רים.
פרק זה היה פרק ספיישל לחגיגות 15 שנים לסדרה.

דמויות נוספות

אנדרו הרטפורד אביו של מאק ובליונר. בנה את מאק לפני שנתיים ולא סיפר לו שהוא אנדרואיד.
ספנסר המשרת של משפחת הרטפורד שעוזר לריינג'רס עם החיפוש אחר אבני החן והזורדים.
ולה ארוסתו של טייזון.
אושרי לוגסי

שירות צבאי

לוגסי עשה את מרבית שירותו בחיל ההנדסה הקרבית. שירת כסגן מפקד גדוד 605 וב-2004 מונה למפקדו. בפרוץ מלחמת לבנון השנייה הוקפץ הגדוד בפיקודו ללחימה בלבנון לאחר שהיה בתעסוקה מבצעית באזור רמאללה, הגדוד עסק בפריצת צירים, חילוץ כוחות והשתתף בקרב על הסלוקי, בו פרץ ציר מחרבת כסיף לוואדי סלוקי תחת אש. במהלך הקרב פיקד לוגסי על הכוחות מהחזית, כאשר הוא ניצב בקו הראשון של האש עם דחפורי ה-D9 המשוריינים שהובילו את הכוחות ופרצו את הציר. בסופו של דבר פרצו לוחמי ההנדסה הקרבית ציר באורך 14 ק"מ תוך ארבע וחצי שעות, תחת אש כבדה של חזבאללה. במהלך המלחמה נהרגו שניים מלוחמי הגדוד מפגיעת טיל נ"ט בדחפור שלהם. 
לאחר המלחמה שירת כקצין הנדסה של פיקוד הצפון, כסגן מפקד אוגדת אזור יהודה ושומרון וכראש מחלקת תכנון וארגון בזרוע היבשה. 
ב-30 בספטמבר 2014 מונה לקצין הנדסה ראשי והחליף את תא"ל יוסי מורלי בתפקיד. בתקופתו החיל התמודד בעיקר עם טרור פלסטיני בירושלים, יהודה ושומרון ועסק בביצור ומיגון הגזרה לצד הריסת בתי מחבלים. לוגסי הגדיל באופן ניכר את גודלה של יהל"ם (דרגת מפקד היחידה הועלתה לאלוף-משנה) וחיזק את תחום לוחמת המנהרות (לת"ק, לוחמה תת-קרקעית) בכלל יחידות ההנדסה. הוא סיים את תפקידו באוגוסט 2017.
דולפין (מנהל קבצים)

רקע

בגרסאות המוקדמות של KDE שימש ה-Konqueror בברירת המחדל כמנהל הקבצים והדפדפן של KDE, ובמשך השנים בעקבות מורכבות השימוש היחסית ב-Konqueror נשמעה ביקורת על אי היות מנהל קבצים ייעודי המתפקד בנפרד מהדפדפן. ביקורת זו הביאה לפיתוח הדולפין, וחלקים רבים מקוד ה-Konqueror הוסבו אליה, אף כי דפדפן ברירת המחדל Konqueror, יכול עדיין לשמש כמנהל קבצים אלנטרנטיבי בעיקר למשתמשי Power User.
פרופיל 64

תקציר העלילה

סגן אבנר בן בסט (רועי אסף), קצין צנחנים מורעל, מודח מתפקידו ומוצא עצמו מוצב מחדש לבה"ד 15 - בית הספר למקצועות המודיעין. הוא ממונה להיות מפקד קורס משא"פ (מש"קי איסוף פיקודיים), למורת רוחו של סמ"ר מתן אגוזי (מיכאל מושונוב), אשר חותם קבע על מנת להיות מפקד הקורס החדש. אגוזי, יחד עם יתר אנשי הסגל של הקורס - תום (דוד שאול), שני (דנה פרידר) ורותם (דולב מסיקה) - הם ארבעה חנונים ששירותם הצבאי הוא לטענתם "קייטנה". הם מנסים לשמר את תנאי השירות הקיימים שהיו להם, בעוד אבנר מנסה להפוך אותם לחיילים "אמיתיים".
פטר ורטהיימר

פטר ורטהיימר (בלועזית: Peter Wertheimer, נולד ב-21 ביולי 1946 בסאטו מארה, רומניה) הוא סקסופוניסט, קלרניטן וחלילן ישראלי, יליד רומניה, שהתמחה בעיקר במוזיקת ג'אז.

ברומניה

פטר ורטהיימר נולד בשנת 1946 בעיר סאטו מארה, בצפון-מערב טרנסילבניה, ברומניה, אביו היה הכנר אנדריי ורטהיימר (גם הוא יליד סאטו מארה 1927). בילדותו חי בעיר טימישוארה, בה אביו הצטיין כאחד מחלוצי המוזיקה ג'אז המקומיים. ורטהיימר למד נגינת כינור קלאסי החל מגיל 5 אצל אביו ואחר כך בבית הספר למוזיקה בטימישוארה והמשיך את לימודיו באקדמיה למוזיקה (הקונסרבטוריון) של בוקרשט.
ורטהיימר ניגן ברומניה בצעירותו בבתי תרבות ובמסעדות ובתי קפה, והתקבל מהר כחבר בתזמורת "אלקטרקורד" ובתזמורת למוזיקה קלה של רשות השידור הרומנית (Orchestra de estradă a Radiodifuziunii) איתה נסע לסיורים בחו"ל, כולל בשנת 1974 בגרמניה המערבית ובשווייץ. השתתף בפסטיבלים לג'אז בבוקרשט ובסיביו.

בישראל

בשנת 1977 ורטהיימר עלה לישראל, והתיישב זמנית בכפר גבירול. בהמשך עבר לתל אביב ובעזרת ננסי ברנדס התחיל להיות פעיל בזירת מוזיקת הפופ המקומית. ליווה את אילנית בשיר "הנה בא השלום" אחר כך עבד עם יזהר כהן, אריק לביא, להקת הגבעטרון וזמרים אחרים .עם הזמן הרחיב את פעילותו בכל סוגי המוזיקה- ג'אז, מוזיקת במה ומוזיקת סרטים, מוזיקה קלאסית, כליזמר, מוזיקה לילדים וכו'.
הוא ניגן ברומניה לצד אמני ג'אז ידועים כמו ג'וני רדוקאנו, אאוג'ן גונדי, מריוס פופ, דן מנדרילה, ראדו גולדיש, אדריאן אנסקו, ובישראל לצדם של אבי אדריאן, אריק לבנת, סופי מילמן ואחרים. הופיע כסולן גם עם התזמורת הפילהרמונית הישראלית.
ורטהיימר הלחין בין היתר עיבודי ג'אז ליצירות של יוהאן סבסטיאן באך.
ורטהיימר הופיע כשחקן בכמה סרטים ישראלים, "סוחרי הגומי","תלווה לי את אשתך", בתוכנית הטלוויזיה "פרפר נחמד"
בשנים האחרונות מנגן ורטהיימר עם להקת הגבעתרון.
פטר ורטהיימר היה נשוי לשחקנית עדי לב מ-1981 ועד למותה ממחלת הסרטן ב-2006. נולדו להם שני ילדים: אלון ושירלי.
חמת חלילים

חמת חלילים סקוטית

חמת החלילים הסקוטית מורכבת משק עור, צינור נשיפה (Blowpipe), חליל (Chanter) ושלושה חלילי ליווי (Drones). אחד מחלילי הליווי הוא בס, המנגן שתי אוקטבות מתחת לתו לה (A) הנמוך של החליל הראשי, ושני חלילי טנור המנגנים אוקטבה אחת מתחת לתו לה (A) הנמוך של הראשי. בעבר היה רק חליל טנור אחד, אך בסביבות המאה ה־18 נוסף לו חליל שני.
התו לה (A) הוא יחסי, ולרוב מכוון בסביבות 450–460 הרץ (לעומת ה־לה הסטנדרטי שמכוון ל־440 הרץ). חמת החלילים הסקוטית מסוגלת להפיק תשעה תווים - מסול (G) נמוך עד לה (A) גבוה.
להקות המנגנות חמת חלילים סקוטית קיימות במדינות רבות ומרוחקות כמו ארצות הברית, נפאל, טורקיה, יפן, אוסטרליה, ירדן ואף ברשות הפלסטינית. גם בישראל קיימת להקת חמת חלילים בשם "The Israel Pipes&Drum".

חמת חלילים אירית

חמת החלילים האירית (Uilleann Pipes) שונה מעט מהסקוטית. את תפקיד צינור הנשיפה מחליף מפוח (Bellows), לכלי יש שלושה חלילי ליווי (טנור, בריטון ובס), ושלושה וסתים (Regulators) הנותנים אפשרות ליצירת "אקורדים", מעין ליווי לנגינה. שינוי חשוב נוסף הוא ביכולת לעצור את נגינת החליל הראשי ובכך ליצור סטקטו.
חמת החלילים האירית התפתחה במאה ה־18. היא מכוונת בדרך כלל לתו רה (D), ומגיעה לשתי אוקטבות ויותר.
הדס מורנו

קורות חייה

מורנו נולדה בחיפה לתמי, מנהלת סניף בשמרת הזורע. בגיל 12 הצטרפה ללהקת הנוער הייצוגית של חיפה. היא שרתה בצה"ל כמפקדת קורסים בחיל הים. לאחר שחרורה משירות הצבאי, היא הצטרפה לקורס משחק בסטודיו של שרון אלכסנדר. מורנו בוגרת סל"ה - הסטודיו לאמנויות התיאטרון מיסודו של יורם לוינשטיין (2006-2009).

המשך דרכה

בשנת 2004 השתתפה במחזמר "אלאדין" בתפקיד יסמין הנסיכה, לצידם של אלי יצפאן, תום אבני וצביקה הדר.
בשנת 2005 השתתפה במופע לילדים "שיר נולד" לצד עשרות זמרים ושחקנים. השתתפה בסדרה "טלנובלה בע"מ" בתפקיד עלמה אונגר, אחותו הצעירה של כפיר (עפר שכטר). ובאותה שנה התארחה בשעשועון "לא נפסיק לשיר", והנחתה תוכנית קיץ לבני נוער בערוץ המוזיקה בשם "קליפס".
בשנת 2006 החלה להנחות את התוכנית "אקזיט" ובעקבות כך השתתפה בסרט הקולנוע "NO אקזיט".
בשנת 2007 שיחקה בתפקיד משנה בסדרה "אגדת דשא" ששודרה בערוץ 10 וגילמה את מורן, וכן שיחקה בתפקיד אורח בסדרה "מסודרים" וגילמה את סתיו. באותה שנה השתתפה במחזמר לחנוכה "סביב לעולם בשמונים יום" לצד אלי יצפאן, ליאור אשכנזי, ומייקל לואיס, בו גילמה את אאודה וכיכבה בקמפיין לזהירות בדרכים ששודר בערוץ הופ!.
בשנת 2008 במהלך שנה ב' של מורנו בסל"ה - הסטודיו לאמנויות התיאטרון מיסודו של יורם לוינשטיין, שיחקה לצד יוגב יפת במחזה "הטרילוגיה הבלגרדית" פרי עטה של ביליאנה סרביליאנוביץ' ובבימויו של רוני מנדלסון.
בשנת 2010 שיחקה בסרט הקולנוע "התגנבות יחידים" בתפקיד עליזה. במקביל שיחקה בהצגות "מראה מעל הגשר" ו "מי מכיר את עמוס חפר" של תיאטרון בית ליסין.
בשנת 2011 השתתפה בעונה הראשונה של סדרת הנוער "אליפים" ששודרה בערוץ הילדים למנויי Yes וגילמה את קארין הדלידית.
בשנת 2013 השתתפה בהצגה "הגיבן מנוטרדאם" שהועלתה בתיאטרון באר שבע בתפקיד אסמרלדה[1]. באותה שנה שיחקה בסרט סטודנטים בשם "ששי קשת לא אוכל פלאפל" שם שיחקה בתפקיד הדס, מנהלת משמרת בפלאפליה שבחור בשם עידו (אותו משחק יון תומרקין) מאוהב בה ולא מסוגל להגיד לה מה הוא מרגיש כלפיה, עוד משחקים בסרט - ששי קשת, רועי אסף.
בשנת 2014 השתתפה בעונתה השנייה של סדרת הדרמה "תא גורדין" ששודרה בYes, וגילמה את טלי. באותה שנה לקחה חלק בסדרת הרשת הקומית "שיחות יוצאות" של יוגב יפת, העוסקת בתקשורת דיגיטלית ובמה שהיא מעוללת לחיינו, עד כה יצאו 2 פרקים ומורנו השתתפה בפרק הראשון שיצא בסוף נובמבר 2014.
פוקימון חרב ומגן

הפצה

המשחק הוכרז לראשונה בפרזנטציית "נינטנדו דירקט" ב-27 בפברואר 2019, והציג את האזור ואת שלושת ההתחלתיים של המשחק. הפרזנטציה התרחשה ביום שבו משחקי פוקימון הראשונים, פוקימון אדום וירוק, יצאו לאור ביפן.
הוויכוח הגדול

הוויכוח הגדול (אנגלית: The Great Debate) הוא כינויו של ויכוח פומבי שהתקיים בשנת 1920 בין האסטרונומים הרלו שפלי והבר קרטיס לגבי מבנה היקום. שפלי טען כי היקום אינו גדול בהרבה משביל החלב ואילו קרטיס חשב ששביל החלב הוא רק גלקסיה אחת מני רבות. הוויכוח הוכרע רק לאחר מספר שנים כאשר אדווין האבל מדד את המרחק לגלקסיית אנדרומדה ומצא שהיא נמצאת בוודאות מחוץ לשביל החלב.

הוויכוח

עד לשנות ה-20 של המאה ה-20 היו גודלו של היקום ומבנהו, מהותן של הגלקסיות, והמרחקים ביניהן, נושא לוויכוח בקרב הקהיליה האסטרונומית. רבים מן הקהילייה המדעית סברו כי הערפיליות הספירליות, בהן ניתן היה להבחין היטב בטלסקופים של אותה התקופה, הן גופים קטנים יחסית המצויים בתחומי שביל החלב. אחרים, לעומתם, סברו כי ערפיליות אלו הן גלקסיות בפני עצמן.
בשנת 1920 החליטה האקדמיה הלאומית למדעים בארצות הברית לערוך ויכוח פומבי המכונה "הוויכוח הגדול" בין התומכים בשתי הדעות. את התומכים בדעה כי הערפיליות הן בתחומי שביל החלב ייצג האסטרונום הרלו שפלי, ואילו את המתנגדים לה ייצג האסטרונום הבר קרטיס. ב-26 באפריל 1920, באולם במוזיאון הסמית'סוניאן, הציגו הצדדים את עמדתם.
שפלי הבין עוד קודם לעימות הפומבי כי השמש אינה מצויה במרכז שביל החלב, אלא בשוליו, ורחוקה מאוד מלהיות מרכז היקום. כן גילה כי שביל החלב גדול בהרבה משסברו בעבר. לאור תגלית זו סבר כי אך הגיוני הדבר ששביל החלב, הגדול בהרבה משחשבו, מכיל גם את הערפיליות, וכי היקום אינו גדול בהרבה משביל החלב. עד לאותה תקופה, כל הערפיליות הספירליות שנצפו נמצאו בשולי שביל החלב או בסמוך לשוליו. שפלי טען כי לו היו הערפיליות ממלאות את היקום ונמצאות הרחק משביל החלב, היה עליהן להיות מפוזרות בצורה שווה בכל הכיוונים ואין סיבה שהן ייעדרו מכיוון מסוים. מכאן הסיק שפלי את המסקנה (שכיום ידוע שהיא שגויה) כי הערפיליות נוצרות בשולי שביל החלב, ונודדות, תוך שינוי צורה, למרכזו. בנוסף, טען שפלי שאם "ערפילית אנדרומדה" (גלקסיית אנדרומדה) דומה בגודלה לשביל החלב, הרי שמרחקה מאתנו אמור להגיע לסדר גודל של ‎10⁸‎ שנות אור, מרחק שנראה גדול מדי עבור האסטרונומים בני התקופה. אולם, הטעות המרכזית של שפלי הייתה ההסתמכות על תצפיותיו של אסטרונום בשם אדריאן ואן מאאנן שטען כי צפה בסיבובה של גלקסיית אנדרומדה על צירה, ואם אכן הייתה תצפית זו נכונה, הרי שתנועתה של הגלקסיה מהירה ממהירות האור, דבר שכבר אז היה ידוע כבלתי אפשרי. כיום ידוע כי תצפיתו של ואן מאאנן הייתה שגויה.
קרטיס טען כי "ערפילית אנדרומדה" ויתר הערפיליות הן גלקסיות נפרדות, גדולות לפחות כשביל החלב, ומרוחקות ממנו מרחק רב. הוא טען כי צפה במספר רב יותר של התפרצויות נובה בערפילית אנדרומדה מאשר בשביל החלב כולו, ומכך הסיק כי אנדרומדה היא גוף נפרד משביל החלב, בעל גודל דומה לשביל החלב. כן טען כי מבנה ה"ערפיליות" דומה למבנה שביל החלב, והדבר מחזק את הסברה שהן גלקסיות בפני עצמן.
הוויכוח הגדול הסתיים ללא הכרעה ברורה. הקהילייה המדעית נותרה חלוקה בשאלת גודלו של היקום ומיקומן של הערפיליות. יש שסברו כי שאלה זו היא מסוג השאלות שלא תיפתרנה לעולם.
נווה ירק

היסטוריה

היישוב הוקם בשנת 1951 בשם, שניתן על ידי ועדת השמות, "ירקונים" על מנת להנציח התיישבות קצרה של מתיישבים מפתח תקווה. בפי המתיישבים החדשים שובש השם ל"כפר ירקנים" או "ירקנים א'" אשר הוחלף ל"נווה ירקנים" ובמאי 1952 הוסב לשמו הנוכחי.
היישוב הוקם מגרעין של כ-90 משפחות, בהם 310 נפשות, רובם עולים מרומניה. כפר ירקנים התייחד בהיותו התיישבות של מבוגרים בני 45 ומעלה אשר לא נשלחו ברגיל להתיישבות. 
למושב הוקצה שטח של 1200 דונם, אולם בגלל מחסור באמצעי השקיה עובד רק כמחצית השטח. היבול הראשון כלל תפוח אדמה, גזר, שום ובצל ונחשב מוצלח מאוד, בין השאר הודות לשפע המים מנחל הירקון שעמד לרשות המתיישבים. בהתחלה עמדו לרשות כל אחד מהמתיישבים 4 דונם של אדמה חקלאית וב-1956 חולקו אדמות נוספות כך שכל מי שעסק בחקלאות קיבל נחלה של 20 דונם.
ב-1980 צולם במושב הסרט "חמש חמש".

המושב כיום

נווה ירק נחשב לאחד המקומות המבוססים באזור דרום השרון. יחד עם זאת, המקום שומר על שורשיו החקלאיים. במושב נבנתה שכונת הרחבה לבנים ממשיכים, שכמו במושבים אחרים, יושבה לבסוף על ידי תושבים חדשים. משרדי מועצה אזורית דרום השרון, קריית החינוך בית הספר האזורי והיכל התרבות האזורי שוכנים בסמוך למושב. במושב ישנם מבני ציבור ובהם מועדון נוער, מועדון חוגים, בית עם, בית כנסת, צרכניה, גן ילדים, בריכה, מרפאה ותחנת דלק. במושב עדיין מתקיימת חקלאות, בעיקר גידולי שדה, פרדסים ומטעים של עצי פרי. במושב מתגוררים הקומיקאי אורי גוטליב והשחקן יובל שם טוב.
חיילי סער

חיילי סער (בגרמנית: Stoßtruppen, "חיילי הלם"; באנגלית: Stormtrooper) היו יחידות של חיילי עילית שהוקמו בשלהי מלחמת העולם הראשונה על ידי הצבא הגרמני, ואומנו להשתמש ב"טקטיקת איטייה" לכיבוש חפירות.

היסטוריה

הרעיון של שימוש בחיילי סער החל עוד במרץ 1915 כשנוצר כוח שנקרא "פלוגת הסער של קלזו" תחת פיקודו של רב-סרן קלזו מהארמייה ה-8. משרד המלחמה הגרמני הורה על הקמת הפלוגה שכללה שתי פלוגות הנדסה קרבית וסוללת תותחי 37 מ"מ. בנוסף נעשה שימוש באפודי מגן להגנה. עם זאת, השימוש בפלוגה לא היה השימוש שיועד לה, והיא הוצבה בתפקיד הגנתי בצרפת. ביוני 1915 השימוש המוטעה בכוח גרם לאובדן כמחצית מחייליה.

גדוד ההסתערות של רוהר

ב-8 בספטמבר 1915 מונה למפקד הכוח קפטן רוהר, מפקד לשעבר על גדוד משמר הרובאים. הפלוגה תוגברה במחלקת מקלעים וכן במחלקת להביורים. רוהר, שהבין שמהירות היא הגנה טובה יותר משריון, ויתר על אפודי המגן. ההגנה היחידה על החיילים שהשתמש בה הייתה קסדה. הטקטיקה של רוהר הייתה להשתמש בחיילי סער בסדר גודל של כיתה לפשיטה על חפירות בסיוע של ארטילריה ונשקים כבדים. כדי לטהר את החפירות נעשה שימוש ברימוני יד. השימוש הראשון בטקטיקה היה על עמדה צרפתית באוקטובר 1915 והוא נחל הצלחה.
החל מדצמבר 1915 החלה פלוגת הסער לאמן חיילים וקצינים מיחידות גרמניות אחרות בטקטיקת ההסתערות החדשה. במשך הזמן גם ציוד הפלוגה השתנה בהתאם לדרישות הטקטיקה: נעשה שימוש בהנעלה קלה יותר, טלאי עור הולבשו על המרפקים והברכיים של החיילים המסתערים ועוד. בעת אימון היחידות האחרות הפלוגה השתתפה גם בפשיטות על חפירות ובהתקפות על יעדים מוגבלים.
ההתקפה הגדולה הראשונה של פלוגת הסער הייתה בקרב ורדן. ב-1 באפריל 1916 שונה שם הכוח ל"גדוד ההסתערות של רוהר" והכוח הוגדל.

השימוש בטקטיקה בסוף המלחמה

פרישת האימפריה הרוסית מהמלחמה אפשרה לגרמניה להעתיק את כוחותיה מהחזית המזרחית לזו המערבית. כוחות אלו אומנו על ידי הכוח של רוהר ב"טקטיקת איטייה" לכיבוש חפירות.
ב-21 במרץ 1918 שיגרה גרמניה את המתקפה האחרונה שלה על מדינות ההסכמה - מתקפת האביב. במתקפת האביב נעשה שימוש נרחב בטקטיקה החדשה נגד מדינות ההסכמה ולראשונה זה 4 שנים נשברה מלחמת החפירות. עם זאת, המתקפה הגרמנית נבלמה ביולי ומדינות ההסכמה החלו במתקפה משלהן שהובילה לתבוסת גרמניה במלחמה ב-11 בנובמבר 1918.
הנס קולמיינן

ביוגרפיה

קולמיינן נולד בקופיו. הוא היה צמחוני ובנאי במקצוע. שני אחיו הבוגרים, אוגוסט ויאימי "וילי" וטאבטי הייקי "טאטו" היו אף הם אתלטים אולימפיים למרחקים ארוכים. וילי קבע בשנת 1912 את הזמן המהיר בעולם בריצת מרתון. האחים התאמנו ביחד בריצה למרחקים ארוכים וכן בסקי למרחקים.
כמו אחיו תחילת הקריירה של קולמיינן החלה בריצת מרתון. הריצה הראשונה שלו הייתה בשנת 1907 כשסיים במקום השלישי בתחרות בפינלנד. בשנת 1909 רץ 8 פעמים את ריצת המרתון. התוצאה הטובה ביותר שלו הייתה 2.42:59 שעות. לאחר מכן הוא הפסיק לרוץ מרתון מספר שנים והתמקד בתחרויות למרחקים ארוכים באצטדיון. בשנת 1911 הוא ניצח ב-22 מתוך 22 תחרויות שבהן השתתף, כולל אליפות בריטניה ל-4 מייל, התחרות הבינלאומית הגדולה הראשונה שבה ניצח. ב-10 ביוני 1912 הוא קבע שיא אישי בריצת 3 מייל של 14:31.2 דקות והוכיח שהוא מוכן למשחקים האולימפיים.

שיא התהילה

התהילה של קולמניין החלה באולימפיאדת סטוקהולם (1912) כשזכה ב-4 מדליות, שלוש מהן זהב והיה לאתלט הגדול הראשון בהיסטוריה של המשחקים האולימפיים שזכה במספר מדליות זהב. מדליות זהב בריצת 5000 מטר בשיא עולם חדש של 14:36.6 דקות, לאחר ריצה צמודה עם שיאן העולם ז'אן בואה מצרפת (14:36.7 דקות) שיפור של 25 שניות לשיא העולם הקודם, בריצת 10000 מטר בשיא עולם חדש נוסף של 31:20.8 דקות, 46 שניות לפני לואיס טואונימה מארצות הברית ובריצת שדה בתוצאה של 45:11.6 דקות ומדליית כסף בריצת שדה קבוצתית. בנוסף, בריצת 3000 מטר קבוצתית הוא קבע שיא עולם חדש 8:36.9 דקות, בשלב המוקדמות אך קבוצתו סיימה במקום הרביעי. באותו הזמן פינלנד הייתה עדיין חלק מרוסיה אבל השתתפה בנפרד במשחקים האולימפיים. הדגל הרוסי התנוסס בטקס הניצחון וקולמיינן אמר ש"הוא כמעט ציפה שהוא לא ינצח".
לאחר האולימפיאדה עבר קולמיינן לארצות הברית, שם התאמן והתחרה עבור שני מועדונים, במועדון האתלטיקה האירי-אמריקאי ובמועדון האתלטיקה הפיני אמריקאי. בשנים 1912, 1913 ו-1915 הוא זכה באליפות ארצות הברית בריצת 5 מייל. לאחר מכן קיבל אזרחות אמריקאית.
עקב מלחמת העולם הראשונה, בוטלה אולימפיאדת ברלין של 1916 וכך הקריירה של קולמיינן ושאר האתלטים הופרעה. מתחרהו, בואה מצרפת נהרג ב-29 בספטמבר 1914, בתקרית בתחילת המלחמה.
ב-1917 סיים קולמיינן במקום הרביעי במרתון בוסטון. בשנת 1920 הוא ניצח את מרתון ניו יורק בתוצאה של 2.47:49.4 שעות.
באולימפיאדת אנטוורפן (1920) זכה קולמיינן במדליית זהב בריצת מרתון (המרתון הארוך בהיסטוריה של המשחקים האולימפיים 42.75 ק"מ), בזמן המהיר ביותר שהושג בריצה זו (במרתון, אין שיאי עולם) של 2.32:35.8 שעות. 
לאחר המשחקים האולימפיים שב קולמיינן לפינלנד וב-10 באוקטובר אותה שנה קבע בריצת 25 ק"מ שיא עולם חדש של 1.26:29.8 שעות. ב-22 ביוני 1922 הוא שיפר את שיאו העולמי בריצה זו (1.25:20.0 שעות). לאחר מכן, ב-1 באוקטובר אותה שנה הוא קבע בריצת 30 ק"מ שיא עולם חדש של 1.47:13.4 שעות.
באולימפיאדת פריז (1924) לא הצליח קולמיינן לסיים את ריצת המרתון.
קולמיינן זכה בכבוד להדליק את הלפיד האולימפי בטקס הפתיחה של אולימפיאדת הלסינקי (1952) ביחד עם פאבו נורמי (נחשב לאחד הספורטאים האולימפיים הגדולים ביותר אי פעם, 12 מדליות אולימפיות, מהן 9 זהב), כבוד השמור מסורתית לגדולי הספורטאים של האומה המארחת.
Speedy Gonzales (שיר)

היסטוריה

בשנת 1961 פורסם השיר לראשונה בביצוע המקורי של דוד דנטה. השיר בגרסתו של דנטה לא זכה להצלחה רבה ונשכח עד מהרה.
אף על פי כן, הזמר פאט בון שמע במקרה את השיר בפאב בפיליפינים, ובהמשך החליט להקליט גרסת כיסוי לשיר. המדבב מל בלאנק השתתף גם הוא בהקלטת השיר כאשר ביצע את קולו של ספידי גונזלס (דמות אותה דיבב בסרטי האנימציה של האחים וורנר).
גרסת הכיסוי של פאט בון שפורסמה במהלך שנת 1962 זכתה להצלחה רבה בארצות הברית וברחבי העולם. גרסת הכיסוי של בון הגיעה בשנת 1962 למקום ה-6 במצעד הבילבורד הוט 100 ונשארה במצעד במשך 13 שבועות.
הסינגל זכה להצלחה עצומה באירופה, שם נמכרו ממנו כמיליון עותקים.
קטלוג ציבורי מקוון

קטלוג ציבורי מקוון (בראשי תיבות בעברית: קצ"מ, ובאנגלית: OPAC) הוא קטלוג ממוחשב מקוון של המידע הנמצא בספרייה או במערכת הממוחשבת הספרייתית. צוות הספרייה וציבור הקוראים יכולים לגשת למידע באמצעות המחשבים בספרייה או בגישה מרחוק, באמצעות האינטרנט.
הקטלוג הממוחשב החליף את הכרטיסיות בספריות רבות החל משנות ה-70, והיה בעל ממשק משתמש טקסטואלי - דבר שהצריך ידיעה של פקודות חיפוש ייעודיות. מאז אמצע שנות ה-90, בתהליך הדרגתי, הותאם ממשק המשתמש של הקטלוגים המקוונים ל"מראה אינטרנטי", והפך נגיש דרך דפדפן אינטרנט.
בישראל קיים קטלוג ציבורי מקוון בספרייה הלאומית, בספריות אוניברסיטאיות, וכן בספריות ציבוריות.
אלכס צוקרמן

אלכס צוקרמן (Cukierman; נולד ב-1939) הוא כלכלן ישראלי, פרופסור אמריטוס באוניברסיטת תל אביב ופרופסור במרכז הבינתחומי הרצליה, חבר הוועדה המוניטרית בבנק ישראל. חוקר מאקרו-כלכלה, מדיניות מוניטרית וכלכלה פוליטית.

ביוגרפיה

צוקרמן נולד ב-1939 בצרפת, שהייתה אז תחת הכיבוש הנאצי. הוא ואִמוֹ שרדו בזכות משפחה כפרית שהסכימה להסתירם. ב-1947 עלה צוקרמן ארצה. הוא למד בתיכון ליד האוניברסיטה בירושלים, וב-1963 סיים תואר ראשון בכלכלה ובסטטיסטיקה באוניברסיטה העברית בירושלים. ב-1967 סיים, באותו המוסד, תואר שני בכלכלה עם התמחות משנית במנהל עסקים. את הדוקטורט בכלכלה קיבל ב-1972 מהמכון הטכנולוגי של מסצ'וסטס.
בשנים 1983–1985 כיהן כפרופסור אורח באוניברסיטת קרנגי מלון, מ-1986 עד יוני 1988 היה ראש החוג לכלכלה באוניברסיטת תל אביב. הוא היה פרופסור מן המניין ופרש ממנה כפרופסור אמריטוס. מאוקטובר 2010 מכהן כפרופסור לכלכלה במרכז הבינתחומי הרצליה. בנוסף, כיהן כפרופסור אורח וכעמית מחקר באוניברסיטת פרינסטון, אוניברסיטת סטנפורד, הבנק המרכזי האירופי, הבנק העולמי ובאוניברסיטת טילברך שבהולנד, שם כיהן כעמית מחקר בכיר בשנים 1994–2003. בין דצמבר 1995 לדצמבר 1997 כיהן כנשיא האגודה הישראלית לכלכלה.
בין 1991 לפברואר 2000 היה עורך-שותף של ה-European Journal of Political Economy וכן כיהן כעורך וכחבר מערכת של מספר כתבי עת אחרים. 
צוקרמן מתמחה בחקר המדיניות המוניטרית, מוסדותיה, והתנהלות בנקים מרכזיים. בתחומים אלו ואחרים פרסם ארבעה ספרים וכ-100 מאמרים. הוא הכלכלן הישראלי המצוטט ביותר בעולם, ומדורג במקום השני ברשימת הכלכלנים האסייאתים המצוטטים ביותר בעולם.
ב-9 באוקטובר 2011 מונה צוקרמן לתקופת כהונה של ארבע שנים בוועדה המוניטרית בבנק ישראל. 
מתגורר ברמת השרון, נשוי ואב לשלושה.

פרסומיו

פרק זה לוקה בחסר. אנא תרמו לוויקיפדיה והשלימו אותו.
ג'סיקה בראון פינדלי

ביוגרפיה

פינדלי נולדה בקוקהאם שבמחוז ברקשייר. אמה היא עוזרת הוראה ואביה הוא יועץ פיננסי. היא למדה בלט ב-"National Youth Ballet" וב-"Associates of the Royal Ballet". כשהייתה בת 15 הוזמנה לרקוד בבית האופרה המלכותית, קובנט גארדן עם בלט קירוב .
היא למדה בבית הספר "Furze Platt Senior School" בעיר מיידנהד . אחרי סיום בחינות ה-GCSE התקבלה למספר בתי ספר למחול ובחרה ללמוד ב-Arts Educational Schools בלונדון, כי שם יכלה להיבחן בבחינות ה-A-level. היא למדה שם במשך שנתיים, בשנה השנייה נותחה שלוש פעמים בקרסול, והניתוח האחרון השתבש. נאמר לה שלא תוכל לרקוד יותר. היא תמיד חשבה על קריירה במשחק. בעידודו של מורה לאמנות היא סיימה את לימודיה בבית הספר "Arts Educational School, Tring Park" ואחר כך למדה אמנות ב-"Central Saint Martins College of Art and Design".
פינדלי לוהקה בתפקיד ראשי בדמות אמיליה בסרט "אלבטרוס" שביים ניאל מקורמיק . לאחר מכן שיחקה בשני פרקים בתוכנית "עברייני על" של ערוץ E4. היא שיחקה בתפקיד ליידי סיביל, הבת הצעירה של בית גרנתהם, בסדרת הדרמה התקופתית "אחוזת דאונטון". היא עזבה את הסדרה אחרי שלוש עונות כדי לקדם את הקריירה שלה. ב-2011 הופיעה בפרק השני של הסדרה "מראה שחורה" של ערוץ 4. בשנת 2012 הופיעה בסרט "Not Another Happy Ending" מאת ג'ון מק'קיי, ושיחקה בתפקיד אליאס פלטייה במיני-סדרה "ליבירינת'" המבוססת על רומן באותו שם מאת קייט מוסה . הוא לוהקה בתפקיד בוורלי פן בסרט הקולנוע "אגדת חורף עיבוד לרומן באותו שם לצדם של קולין פארל וראסל קרואו.
טים ברטון שקל ללהק את פינדלי בתפקיד הראשי לסרטו "אליס בארץ הפלאות" אבל העדיף לבסוף את השחקנית האוסטרלית מיה וסיקובסקה. ב-2015 כיכבה בתפקיד שלי בגרסה המחודשת של הסרט "העורב".
ביולי 2015 שיחקה פינדלי בתפקיד אליס אולדרידג' בסרט הטלוויזיה "The Outcast" עיבוד של ה-BBC לרומן באותו שם מאת סיידי ג'ונס.
במאי 2015 הופיעה פינדלי לראשונה בתיאטרון בתפקיד אלקטרה בעיבוד חדש של המחזה "אורסטיאה" שהוצג בתיאטרון אלמיידה וזכתה לביקורות נלהבות. המחזה הוצג אחר כך בתיאטרון טרפלגר בווסט אנד שבלונדון.
מאז 2017, מגלמת פינדלי את אחד התפקידים הראשיים בסדרת הטלוויזיה "פרוצות" - שארלוט ולס.